text: Formodede fyrværkerityve fejrer jul og nytår bag tremmer
  20 december 2017 kl. 14.03
  Fire ugers varetægtsfængsel. Sådan lød kendelsen over to unge mænd, der tirsdag blev sigtet for at stjæle store mængder fyrværkeri.
  Mændene på henholdsvis 19 og 20 år blev onsdag varetægtsfængslet efter grundlovsforhør ved retten i Sønderborg. Forhøret foregik bag lukkede døre.
  De to er sigtet for at bryde ind i en container på Christian X’s Vej i Haderslev og stjæle en større mængde fyrværkeri.
  Syd- og Sønderjyllands Politi fandt tirsdag eftermiddag fyrværkeriet i en kælder under Varbergparken i Haderslev. Udbyttet blev beslaglagt, hvorefter politiet forlod området.
  Men kort efter måtte de vende tilbage til Varbergparken, da de klokken 17.30 modtog en anmeldelse om, at der blev fyret større mængder fyrværkeri af i området.  
  Ikke blot havde ukendte gerningsmænd fyret fyrværkeri af ulovligt - de havde gjort det inde i to biler, der stod parkeret. Gerningsmændene havde smadret ruderne i to varebiler, stillet fyrværkeribatterier ind på sæderne og antændt batterierne.
  De to sigtede i sagen om indbrud og tyveri af en større mængde fyrværkeri i Haderslev er begge af dommeren ved retten i Sønderborg blevet fængslet i fire uger. Grundlovsforhøret holdt for lukkede døre #politidk
  
  